b'\n_START_ARTICLE_\nMantova\n_START_SECTION_\nHistoriaa\n_START_PARAGRAPH_\nKaupunki perustettiin todenn\xc3\xa4k\xc3\xb6isesti noin 2000 eaa. Minciojoen varrelle. 600-luvulla eaa. paikalla oli etruskilainen kyl\xc3\xa4, ja kaupungin nimi periytyykin etruskien Mantus-jumalasta. Keskiajalla kaupunkia hallitsivat useat Italian kulttuuria edist\xc3\xa4neet ja rahoittaneet perheet, kuten Bonacolsit ja Corradi di Gonzagat (my\xc3\xb6s nimell\xc3\xa4 Gonzaga; 1328\xe2\x80\x931707). Mantovan herttuan arvoa kantaneet Gonzagat suojelivat taidetta ja kulttuuria sek\xc3\xa4 taiteilijoita, joihin kuuluivat Leon Battista Alberti, Andrea Mantegna, Donatello, Luca Fancelli ja Nicol\xc3\xb2 Sebregondi. Gonzagat teettiv\xc3\xa4t kaupungin ymp\xc3\xa4rille tekoj\xc3\xa4rvi\xc3\xa4 sotilaallisessa tarkoituksessa Minciojokea patoamalla. Kolme n\xc3\xa4ist\xc3\xa4 j\xc3\xa4rvest\xc3\xa4 on yh\xc3\xa4 olemassa, ja niiss\xc3\xa4 on vahva kalakanta. Lis\xc3\xa4ksi alueella on lintuj\xc3\xa4rviksi j\xc3\xa4\xc3\xa4neit\xc3\xa4 kosteikkoja (Valli del Mincion, Bosco Fontanan ja Vallazzan suojelualueet)._NEWLINE_Gonzagan suku hallitsi Mantovan herttuakuntaa 1328\xe2\x80\x931707. Sen j\xc3\xa4lkeen alue kuului Habsburg-suvun It\xc3\xa4valtaan, kunnes se liitettiin yhdistyneeseen Italian kuningaskuntaan 1866.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nMantovassa on yh\xc3\xa4 paljon taiteen ja arkkitehtuurin aarteita eri aikakausilta: Duomo, Palazzo Ducale, Magna Domus, Palazzo del Capitano, Palazzo Vescovile, Palazzo degli Uberti, Palazzo Castiglioni (tai Palazzo Bonacolsi), Gabbian torni ja Palazzo del Podest\xc3\xa0. Varmaankin arvokkain Mantovan rakennus on suurikokoinen renessanssilinna Palazzo del Te, joka on arkkitehti Giulio Romanon luomus vuosilta 1525\xe2\x80\x931535. Barokkityylinen teatterirakennus Teatro Bibiena eli Teatro Scientifico on arkkitehti Antonio Galli da Bibienan luomus._NEWLINE_Mantova oli Italian kulttuurip\xc3\xa4\xc3\xa4kaupunki vuonna 2016.'